ОБРАЗЛОЖЕЊЕ

**I. Уставни основ за доношење закона**

Уставни основ за доношење предложеног закона садржан је у одредби члана 7. став 5. Устава Републике Србије, којом је утврђено да се изглед и употреба грба, заставе и химне уређује законом.

**II. Разлози за доношење закона**

[Актом о промени Устава Републике Србије](http://www.pravno-informacioni-sistem.rs/SlGlasnikPortal/prilozi/Odluka16_22.html&doctype=reg&abc=cba&eli=true&eliActId=433539&regactid=433539) измењена су уставна решења која се односе на област правосуђа.

Тако је сада према члану 143. став 2. Устава Републике Србије највиши суд у Републици Србији ‒ Врховни суд (према ранијим уставним решењима ‒ Врховни касациони суд).

Према члану 155. став 5. Устава Републике Србије највише јавно тужилаштво у Републици Србији је Врховно јавно тужилаштво, којим руководи Врховни јавни тужилац. То су према ранијим уставним решењима били Републичко јавно тужилаштво, односно Републички јавни тужилац.

Према члану 150. Устава Републике Србије Високи савет судства је независан државни орган који обезбеђује и јемчи независност судова, судија, председника судова и судија поротника (став 1). Високи савет судства бира судије и судије поротнике и одлучује о престанку њихове функције, бира председника Врховног суда и председнике осталих судова и одлучује о престанку њихове функције, одлучује о премештају и упућивању судија, одређује потребан број судија и судија поротника, одлучује о другим питањима положаја судија, председника судова и судија поротника и врши друге надлежности одређене Уставом и законом (став 2).

Према члану 162. Устава Републике Србије Високи савет тужилаштва је самосталан државни орган који обезбеђује и јемчи самосталност јавног тужилаштва, Врховног јавног тужиоца, главних јавних тужилаца и јавних тужилаца (став 1). Високи савет тужилаштва предлаже Народној скупштини избор и престанак функције Врховног јавног тужиоца, именује вршиоца функције Врховног јавног тужиоца, бира главне јавне тужиоце и јавне тужиоце и одлучује о престанку њихове функције, одлучује о другим питањима положаја Врховног јавног тужиоца, главних јавних тужилаца и јавних тужилаца и врши друге надлежности одређене Уставом и законом (став 2).

Полазећи од измењених уставних решења, Закон о изгледу и употреби грба, заставе и химне Републике Србије потребно је са њима усагласити.

**III. Објашњење основних правних института и појединачних решења**

Високи савет судства и Високи савет тужилаштва (раније Државно веће тужилаца) добили су према новим уставним решењима значајније надлежности у односу на раније установљене. Стога се предлаже да и они уђу у ред највиших државних институција које грб Републике Србије користе према посебним законским правилима, дакле исто као и Народна скупштина, председник Републике, Влада, Уставни суд, Народна банка Србије, Државна ревизорска институција и Заштитник грађана (чл. 1. и 2. Предлога закона).

Наведенопре свега подразумева коришћење Великог грба Републике Србије (чија је употреба, у складу са законом, резервисана само за највише државне институције, установљене самим Уставом Републике Србије), и то на зградама, у службеним просторијама, у саставу печата и штамбиља, а такође и коришћење Малог грба Републике Србије ‒ на званичним позивницама, честиткама и сл.

**IV. Финансијска средства потребна за спровођење закона**

За спровођење овог закона није потребно обезбедити средства у буџету Републике Србије.